Rammstein

Rammstein on saksa "industrial metal"'it viljelev ansambel, mis tegutseb alates 1994. aastast. Seda loetakse "Neue Deutsche Härte" voolu alla kuuluvaks. 
Rammsteini liikmed on pärit endiselt Ida-Saksamaalt. Rammstein sündis 1994. aastal, kui Till Lindemann, Oliver Riedel, Christoph Schneider ja Richard Kruspe võitsid Berliini muusikavõistluse, saades auhinnaks võimaluse salvestada demoplaat nelja looga. Nad kutsusid kampa Paul Landersi ja Christian Lorenzi ansamblist Feeling B ning alustasid tööd esimese albumi "Herzeleid" kallal.
Rammstein sai väidetavalt nime Ramsteini õhuväebaasi järgi, kus 1988. aastal toimus NATO õppuste käigus lennuõnnetus, mille tõttu hukkus 70 inimest. Tõlkes võiks Rammstein tähendada kas rammimiskivi, rammi või otsetõlkes ka rammu(jõu)kivi.
Ansambli lood valmivad enamasti kollektiivse tööna, tekstid kirjutab laulja Till Lindemann.
Rammsteini laulud on peamiselt saksakeelsed, mis pole aga neil takistanud saada populaarseks ka ingliskeelsetes maades. Rammsteini sõnades on olulisel kohal sõnamäng. Sageli on tekst sõnastatud nii, et seda saab mitmeti mõista. Näiteks laul "Du hast" on sõnamäng saksakeelse abieluvandega "Willst du, bis der Tod euch scheidet, treu ihr sein für alle Tage?" ("Kas sa tõotad, kuni surm teid lahutab, jääda talle ustavaks kuni oma päevade lõpuni?"). Laulus vastatakse sellele küsimusele "Ei." (""Nein."). Selle rea viimane kordus muudab lause algtähendust kõigest väikeste muudatustega: "Willst du, bis der Tod der Scheide ..." ("Kas sa tõotad kuni vagiinasurmani ..."). Laul ise algab taas sõnamänguga "Du ... Du hast ... Du hast mich ...". Viimast tõlgendatakse sageli "Sa vihkad mind", sest saksakeelne sõna "hast" ('omad') hääldub peaaegu nagu "hasst" ('vihkad'). Et see pole õige tõlgendus, selgub edaspidi, kui rida lõpetatakse: "Du hast mich gefragt ..." ("Sa küsisid mult ..."). Sealjuures on Rammstein teinud laulust ingliskeelse kaveri "You hate", mis ei ole laulu "Du hast" täpne tõlge. Sedalaadi sõnastust kasutab Rammstein tihti, et huumorit tekitada, kuid kuulajaid, kes saksa keelt halvasti oskavad, see eksitab.
Provokatiivsed ja kahemõttelised tekstid on andnud alust neid süüdistada natsiideoloogia toetamises. Bänd ise eitab seda kategooriliselt. 
2009. aastal indekseeriti (keelustati alla 18-aastastele) Saksamaal nende album "Liebe Ist Für Alle Da", kuna albumiga kaasas olev pilt, kus Richard Kruspe lööb põlvedel olevat paljast naist, ning lugude "Ich du dir weh" ja "Pussy" tekstid kahjustavad noorsugu.
Bänd on tuntud pürotehnika rohke kasutamise poolest. Ta on pälvinud tähelepanu oma lavasõudega, nii et fännid on lõpuks loonud moto "Teised bändid mängivad, Rammstein põleb!". Pärast juhtumit Berliinis 27. septembril 1996, kus põlev dekoratsioon, kukkus publikusse, kasutab bänd elukutseliste pürotehnikute abi. Nüüd on ka Till Lindemann ise litsentseeritud pürotehnik, kes vahel terve laulu vältel pealaest jalatallani leekides on. Ta on saanud korduvalt põletusi kõrvadele, juustele ja kätele. Tänaseks jookseb kogu eriefektide programm koos pürotehnikaga maha programmeeritud arvutitest ning iga efekt (lõhkepaketid, tulesambad, efektplahvatused) on paika pandud millisekundlise täpsusega. Suure kuumuse tõttu on tihti kontsertidelt välja kantud kuulajaid, kes on saanud kuumarabanduse. Kontsertidel on reeglina alati kohal kiirabi ning lava taga igaks juhuks tuletõrjeauto.
Rammstein on külastanud Eestit viiel korral. Aastatel 2001, 2004 ja 2010 anti kontserdid Saku Suurhallis. Seoses tiheda ajakavaga ning aegade suurima produktsiooniga Made in Germany 1995–2011 turneel otsustas bänd Eesti kontserdist 2012. aastal loobuda ning need anti vaid Lätis ja Leedus. 2017. aasta 11. juunil anti kontsert ka Tallinna lauluväljakul. Kontsert pidi toimuma lauluväljakul ka 2020. aasta suvel, kuid see lükati edasi ülemaailmse koroonapandeemia tõttu ning toimus hoopis 2022. aasta juulis.